
orothy locuia în mijlocul 
marilor preerii din Kansas, 
împreună cu Unchiul Henry, 
care era fermier, şi Mătuşa Em, care era soţia lui. Casa 
lor era mică, căci cheresteaua din care era construită 
trebuise să fie cărată cu căruţa mai multe mile. Erau 
patru pereţi, o podea şi un acoperiş, care alcătuiau o 
cameră; şi în această cameră se aflau o sobă veche şi 
ruginită pentru gătit, un dulap pentru vase, o masă, 
trei sau patru scaune şi paturile. Unchiul Henry şi 
Mătuşa Em aveau un pat mare într-un colţ, iar Dorothy 
avea unul mic într-alt colţ. Casa nu avea nici pod şi 

nici pivniţă, cu excepţia unei mici gropi, săpată în 
pământ, numită pivniţă pentru ciclon, unde familia se 
putea ascunde în cazul în care unul din sălbaticele 
vânturi ar fi apărut, destul de puternice pentru a 
distruge orice clădire din drumul lor. în mijlocul 
podelei era o trapă, de unde o scară cobora în văgău¬ 
na întunecoasă. 

Când Dorothy se aşeza în faţa uşii şi privea în jur, 
nu vedea nimic altceva decât marea preerie cenuşie, 
riiciun copac, nicio casă nu întrerupea cuprinsul vast 
al terenului, care ajungea până la marginea orizontu¬ 
lui. Soarele pârjolise pământul cenuşiu, care crăpase 
pe alocuri. Chiar şi iarba rămasă nu mai era verde, 
căci soarele o arsese şi ajunsese la fel de cenuşie ca 
tot ce era în jur. Cândva casa fusese vopsită, dar 
soarele scorojise vopseaua şi ploile o spălaseră, iar 
acum casa era şi ea cenuşie ca orice altceva. 

Când Mătuşa Em venise să locuiască aici, era o 
soţie tânără şi drăguţă. Soarele şi vântul o schim¬ 
baseră şi pe ea însă. Luaseră scânteile din ochii ei şi 
îi lăsaseră doar griul; luaseră roşeaţa din obrajii şi de 
pe buzele ei şi le lăsase la fel de gri. Era slabă şi sfri¬ 
jită şi nu mai zâmbea deloc acum. Când Dorothy, care 
era orfană, venise la ea. Mătuşa Em a fost atât de spe¬ 
riată de râsul copilei, că a ţipat şi şi-a apăsat mâna pe 
inimă când vocea veselă a lui Dorothy a ajuns la ure¬ 
chile ei, şi încă se mai uită la micuţa copilă cu uimire 
că mai găseşte ceva de râs. 

Unchiul Henry nu râdea niciodată. Muncea din 
greu la fermă, de dimineaţa până seara şi nu ştia ce 


înseamnă veselia. Era şi el cenuşiu, de la barba lungă 
până la cizmele vechi, şi arăta sever şi solemn, şi vor¬ 
bea foarte rar. 

Toto era cel care o făcea pe Dorothy să râdă, şi o 
salva de la a creşte la fel de cenuşie ca tot ce o înconju¬ 
ra. Toto nu era cenuşiu; era un căţel negru, cu blana 
lungă şi mătăsoasă şi cu ochii mici şi negri care sclipeau 
vesel lângă năsucul nostim şi foarte mic. Toto se juca 
toată ziua, şi Dorothy se juca cu el, şi îl iubea nespus. 

Azi însă, ei nu se jucau. Unchiul Henry stătea pe 
trepte şi privea cu teamă cerul, care era mai cenuşiu 
ca oricând. Dorothy stătea în uşă, cu Toto în braţe, şi 
se uita şi ea la cer. Mătuşa Em spăla vasele. 

Din nordul îndepărtat auziră murmurul surd al vân¬ 
tului, şi Unchiul Henry şi Dorothy putură vedea cum se 
unduia iarba în valuri, înainte de venirea furtunii. Se 
auzi un şuierat ascuţit în aer dinspre sud, şi când îşi 
întoarseră privirea într-acolo, văzură unde în iarbă 
venind şi din direcţia aceea. 

Deodată, Unchiul Henry a înţeles. 

Venea ciclonul. 

- Em - strigă la soţia lui - mă duc să văd de animale. 

Apoi alergă spre şopronul unde erau ţinute vacile şi caii. 

Mătuşa Em lăsă treaba şi veni şi ea la uşă. O singură 

privire o lămuri de pericolul care se apropia. 

- Repede, Dorothy! strigă ea. Fugi la pivniţă! 

Toto sări din braţele fetiţei şi se ascunse sub pat, 
iar ea încercă să-l scoată. Mătuşa Em, foarte speriată, 
se aruncă prin trapa din podea şi coborî scara în mica 
şi întunecata văgăună. Dorothy îl prinse în sfârşit pe 







Toto şi se pregătea să se ducă după mătuşa ei. Când 
era la jumătatea drumului, vântul veni cu un urlet 
mare, şi casa fu zguduită atât de tare, încât fetiţa îşi 
pierdu echilibrul şi căzu pe podea. 

Atunci un lucru straniu se întâmplă. 

Casa se răsuci pe loc de două sau trei ori şi se 
ridică încet în aer. Dorothy simţi ca şi cum ar fi urcat 
cu un balon. 

Vânturile din nord şi din sud se întâlniră exact acolo 
unde era casa, făcând din ea centrul ciclonului. în 
mijlocul ciclonului aerul e de obicei nemişcat, dar 
marea presiune exercitată de vânt pe fiecare parte a 
casei o ridica mai sus şi mai sus, până când ajunse în 
vârful ciclonului; şi rămase acolo şi fu purtată departe 
mile şi mile, la fel de uşor ca şi cum ai căra un fulg. 

Era foarte întuneric, iar vântul urla groaznic în jurul 
ei, dar Dorothy îşi zise că scăpase uşor. După primele 
răsuciri, şi după ce casa se zgudui rău o dată, simţi că 
se mişcă cu blândeţe, ca un copil în cărucior. 

Lui Toto nu-i plăcea. Alerga dintr-un capăt în altul al 
camerei, lătrând cu putere; dar Dorothy îi spuse să 
stea cuminte pe podea şi să aştepte. 

La un moment dat Toto se apropie prea mult de 
trapa din podea şi căzu prin ea, iar fetiţa crezu că l-a 
perdut. Dar imediat observă una din urechile lui ieşind 
din gaură, căci presiunea foarte puternică a aerului îl 
ţinuse sus, şi nu căzuse. îl apucă de ureche, şi îl trase 
în cameră, apoi închise trapa aşa fel ca să nu se mai 
întâmple şi alte accidente. 


Oră după oră trecură, şi încet Dorothy îşi depăşi 
spaima; dar se simţea cam singură, iar vântul urla cu 
atâta putere, încât aproape că asurzise. La început se 
întrebă dacă se va sfărâma în bucăţi dacă se va 
prăbuşi; dar pe măsură ce orele treceau, şi nu se 
întâmpla nimic teribil, ea încetă să se mai îngrijoreze 
şi hotărî să aştepte cu calm să vadă ce îi va aduce 
viitorul. în cele din urmă se târî pe podeaua 
unduitoare până la patul ei şi se întinse; şi Toto o 
urmă, întinzându-se lângă ea. 

în ciuda mişcărilor casei şi a şuieratului vântului, 
Dorothy închise ochii şi curând adormi. 


